**Amintiri**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În memoria bunicilor mei

Măicuța mea, ți-s ochii printre stele

Surâsul, în ghiveciul cu mușcate

Iar glasul tău, măicuță bună

Suspină-n nucul de la poartă.

Scârțâie cumpăna de la fântână

Iar Laica în grădină, încă latră.

Eu îmi strâng dorurile toate,

Adorm târziu în gând cu ele

Și văd trecând căruțele la vie

În casă e miros de mere coapte,

Flacăra candelei încă pâlpâie,

Cu fusul torci fire de șoapte...

Te văd în tindă cum m-aştepți în lacrimi

Pe taica, sărutând pământul

Alerg spre voi, dar dispăreți în ceața vremii

Prin curte și prin casă...plânge vântul.